Wie gaan gepos word om vir Duane plek te maak?Duane Vermeulen – terug teen die All Blacks. (Foto: GB Jordaan) ŉ Volgende balanseertoertjie wag nou op die Springbokafrigter, Rassie Erasmus, wanneer die agtsteman Duane Vermeulen hom binnekort weer by die Springbokspan sal aansluit. Erasmus en Vermeulen se Japanse klub, die Kubota Spears (Franse Ludeke rig daar af) het glo ooreengekom om Vermeulen vroeër van sy klubverpligtinge vry te stel. Dit beteken dat hy reeds op 15 September in Wellington teen die All Blacks sal kan speel, asook vir die res van die Rugbykampioenskap. Siya Kolisi se plek is verskans omdat hy die kaptein is, maar hy sal sy sokkies moet optrek, want hy speel met te veel rukke en stote en is boonop nie ŉ baljagter nie. Dit sal beteken dat die kop van óf Warren Whiteley óf Francois Louw sal rol om plek vir Vermeulen te maak. Erasmus kan ook besluit om Marco van Staden in te span, maar teen die All Blacks se hardebaarde sal dit ŉ bykomende waagstuk wees. Louw keer in elk geval ná die All Blacks-toets terug na sy Engelse klub, Bath. Hy het nie oortuig in Saterdag se tweede toets teen die Argentynse Poemas in Mendoza nie (watter spelers het?) en dit kan die logiese uitvloeisel wees om hom met Whiteley te vervang. Maar Whiteley is nie die fisieke flank/agtsteman waarop Erasmus sy sukses wil bou nie. Dis hoekom Pieter-Steph du Toit weer na flank geskuif kan word. Erasmus se groot probleem is die Wallaby-toets op 8 September in Brisbane. Om sonder ŉ baljagter teen David Pocock te speel (ai, hoe spook die Wêreldbeker-kwarteindstryd in 2011 steeds toe Pocock saam met die skeidsregter Bryce Lawrence amok gesaai het), is vir moeilikheid soek, veral omdat Malcolm Marx sedert die Superrugby-eindstryd teen die Crusaders nog nie weer gekook het nie. Dit was een van die probleme teen die Poemas, hulle het dit reggekry om die Bokke se besit stadig te maak, om in die vaste fasette mee te ding en die Bokke voorlangs te boelie. Wees maar verseker dat die video van die Poemas se oorwinning reeds deur Michael Cheika en Steve Hansen bestudeer is. Erasmus se hoofpyn is vererger met die beserings aan die flank Jean-Luc du Preez, wat verlede week ŉ liesoperasie ondergaan het en Cyle Brink se kniebesering, wat hom ook maande lank langs die kantlyn sal hou. Dis hoekom dit ’n kopskuif gaan verg om vir Vermeulen plek te maak.